Mikuš, Jozef, poslanec NR SR (2014-07-08):
Vážená pani podpredsedníčka Národnej rady, vážené kolegyne, kolegovia, vážený pán minister, možno sa mi bude lepšie dívať takto do očí (reakcia na to, že predkladateľ sedí oproti v pléne), aj keď si myslím, že predkladateľ má sedieť tu po ľavej strane. Vláda Slovenskej republiky prišla do Národnej rady s návrhom zákona o vodách, v ktorom konštatuje niekoľko skutočností z jej pohľadu. Ja sa pokúsim parafrázovať. „Voda je strategická surovina,“ –  s tým sa dá naprosto súhlasiť. „Týmto zákonom sa zakazuje vyváženie vody vo veľkom do zahraničia,“ –  a s tým sa nedá súhlasiť. „Podľa Súdneho dvora je voda tovarom, znamená to, že ide o voľne obchodovateľnú komoditu,“ – s tým sa takisto nedá súhlasiť. „Ten, kto má povolenie na odber vody, má podľa európskych platných právnych predpisov právo na vývoz vody do štátov Európskej únie,“ – s tým sa takisto nedá súhlasiť. Dovolím si pozrieť na vec trošku podrobnejšie z hľadiska dokumentov, ktoré platia, a možno rozšírim okruh myšlienok, o ktorých hovoril vo svojom vystúpení kolega Huba. Rada Európskej únie prijala Smernicu 23. októbra roku 2000 č. 2000/60/ES, ktorá sa skrátene volá aj Rámcová smernica o vode, ktorá vo svojej preambule, citujem, hovorí: „Voda nie je komerčný výrobok ako iné výrobky, ale skôr dedičstvo, ktoré je treba chrániť, brániť a nakladať s ním ako takým.“. To znamená, že tá filozofia, o ktorej sa tu hovorilo, Európskej únie, hovorí jasne, akým spôsobom by sa mali uberať národné krajiny v rámci hospodárenia s vodou. Táto rámcové smernica o vode hovorí aj o iných pojmoch, ktoré sú zadefinované. Tie dva najdôležitejšie sú: využívanie vody a vodohospodárske služby. A ak zostaneme pri týchto pojmoch, ktoré sú definované v tejto rámcovej smernici, tak možno lepšie pochopíme filozofiu Európskej únie, alebo to, čo nám nakladá Európska únia, aby sme aproximovali do nášho zákona. Všetky služby, ktoré súvisia s poskytovaním vody domácnostiam, podnikateľom, inštitúciám, ale všetko, čo sa týka odberu, akumulácie, úpravy, distribúcie povrchovej alebo podzemnej vody, hovoria vodohospodárske služby, ktoré sú zadefinované v tejto rámcovej smernici. Podotýkam ale, tieto služby súvisiace s rozvodom a dodávkou vody a služby súvisiace s odpadovými vodami sú vyslovene vyňaté z uplatňovania slobody poskytovať cezhraničné služby. To znamená služby, ktoré sú zadefinované v rámcovej smernici o vodách, nedovoľujú podnikať s vodou cez hranice. Ako to obísť, keď chcem vyvážať vodu? Navrhnem do zákona iný pojem. A ten pojem, ktorý navrhla vláda Slovenskej republiky do zákona, je „preprava alebo prevod vody“. Citujem, v § 1 ods. 4 návrhu zákona: "Využívanie podzemnej vody odobranej zo zdrojov podzemnej vody na prepravu vody dopravnými prostriedkami alebo prevod vody potrubím cez štátnu hranicu z územia Slovenskej republiky (ďalej len „preprava alebo prevod vody“).". A toto je to zaklínadlo, ktoré umožňuje alebo umožní po prijatí tohto zákona distribuovať vodu cez hranice Slovenskej republiky mimo rámcovej smernice Európskej únie. Pán minister, ak hovorím inak, ako je pravda, alebo čo hovorí smernica, rád si to vypočujem. V tejto súvislosti chcem doplniť, že do Rámcovej smernice o vode nám Európska únia predpisuje, aby sme do, alebo predpisovala, aby sme do konca roku 2013 dali vyhodnotenie kvantifikácie chemického stavu vôd a ekonomickú analýzu využívania stavu vôd. Z toho dôvodu, aby jednotlivé členské štáty skvalitnili a zlepšili túto rámcovú smernicu podľa týchto analýz. Ak mám dobré informácie, nedodali sme, tam mala byť naša aktivita. A tu podotknem ešte jednu takú informáciu, ktorú som zachytil v tejto rozprave. Na jednej strane vláda hovorí, že týmto zákonom zakazuje prevod vody do zahraničia vo veľkom, na druhej strane, keď sme argumentovali tým, že to nikde v zahraničí prakticky neexistuje, že neexistuje objektívna cena vody, neexistuje regulácia, neexistujú nejaké pravidlá, existuje len filozofia v Európskej únii a v podstate zákony, ktoré platia na národnej úrovni, respektíve tie, ktoré sú v rámci Európskej únie, ktoré z nášho pohľadu neumožňujú prevod vody cez hranice, tak pán minister povedal: a prečo by sme raz nemohli byť pioniermi? To som zachytil v rozprave. To znamená pioniermi v prevode vody cez hranice vo veľkom, ak som to dobre pochopil. (Reakcia v sále.) Tak v čom budeme pionieri? Zakážeme. Aha, dobre. Mnoho sa tu hovorilo o tom, že dnes neplatí v našich zákonoch zákaz, respektíve je možnosť predaja vody cez hranice vo veľkom. Už moji niektorí predrečníci o tom hovorili, chcem len povedať, že pre užívateľa vody na odber podzemných vôd je potrebné orgánom štátnej správy, vodnej správy, dodať množstvo, podotýkam, množstvo potvrdení, respektíve podmienok, ktoré pre toto povolenie na osobitné užívanie vôd je možné dostať. V prípade, že niekto preváža dnes vodu do zahraničia, z nášho pohľadu, z môjho pohľadu, musel porušiť zákon. A ja možno pánovi, nie možno, ale istotne pánovi ministrovi dám interpeláciu aj ohľadne toho prípadu, o ktorom je nám známe, respektíve ktorý tu bol spomenutý, o vývoze vody do Poľska, minerálnej vody do Poľska, kto, alebo kto a akým spôsobom porušil zákony Slovenskej republiky. A záverom ešte jednu takú poznámku z toho, čo sa stalo dnes, už to tu bolo povedané. V pléne Národnej rady máme zákon v prvom čítaní, ktorý podľa nášho názoru, podľa môjho názoru legalizuje prevod vody za istých podmienok do zahraničia. Pán minister, vláda Slovenskej republiky hovorí, že zakazuje predaj vody. Dnes ráno sme boli svedkami tlačovej besedy, na ktorej premiér a pán minister ohlásili iniciatívu podať ústavný zákon, ktorý bude zakazovať predaj vody do zahraničia. O technike veci tu už bolo povedané, celkom tomu dobre nerozumiem, ale z logiky veci mi vyplýva, pán minister, ak chcete zabrániť predaju vody do zahraničia, tak to dajte do tohto zákona v druhom čítaní. Vstaňte sem, povedzte, máme záujem o zákaz predaja vody, dáme to sem, vyjmeme § 17a, plus tam dáme tento a tento doplnok, ktorý zakáže predaj vody. Alebo jednoducho stiahnite tento návrh zákona a začnite rokovať o zmene ústavy. Podľa toho, čo tu bolo povedané, možno, možno to bude aj úspešné. Ale prikláňam sa k návrhu, ktorý povedal jeden z kolegov pred chvíľou.: čo sa stane, keď ústava neprejde? Ďakujem pekne za pozornosť.